Presidenti Bush emëron Prokurorin e Përgjithshëm
Ish gjykatësi federal Majkëll Mukejsi duhet të konfirmohet nga Senati ku demokratët përbëjnë shumicën
Presidenti Bush emëroi një ish gjykatës federal për në postin e Prokurorit të Përgjithshëm të Shteteve të Bashkuara. Shtëpia e Bardhë shpreson që ky emërim të jetë hapi i parë drejt përfundimit të debateve dhe polemikave partiake disa mujore, që kishin të bënin me departamentin e drejtësisë. Kandidati i emëruar nga presidenti Bush, Majkëll Mukejsi shërbeu për 18 vjet si gjykatës i distriktit jugor të Nju Jorkut, ku ai kryesoi gjyqin e Sheikut Omar Abdel Rahman, të cilin gjykatësi Mukejsi e dënoi me burgim të përjetshëm për pjesëmarrje në shpërthimin më 1993 në Qendrën Botërore të Tregëtisë. Duke prezantuar gjykatësin në Oborin e Trëndafilave, presidenti Bush e vlerësoi zotin Mukejsi si një gjykatës me shumë njohuri rreth çështjeve të sigurimit kombëtar. Presidenti Bush bëri thirrje për konfirmimin e shpejtë nga Senati amerikan të kandidaturës së 66 vjeçarit Mukejsi, të cilin ish presidenti Ronald Reagan e emëroi prokuror federal më 1987. Në fjalën që mbajti pasi u prezantua nga presidenti, gjykatësi Mukejsi vuri në dukje sfidat e reja me të cilat përballet Amerika e pas 11 shtatorit 2001. Në komentet e tij, presidenti Bush vlerësoi punën e ish prokurorit të përgjithshëm Alberto Gonzales, i cili shikohet si një person që nxiti interesat partiake në punën e Departamentit të Drejtësisë. Zoti Gonzales dha dorëheqjen muajin e kaluar pasi u përball me kritika nga demokratët dhe disa republikanë për opinionet e tij që t’i jepte presidentit autoritet të pakufizuar në çështje ligjore në luftën kundër terrorizmit si dhe për debatet e shkaktuara si rezultat i shkarkimit në masë të prokurorëve federalë. Kandidati i ri i presidentit ka tashmë disa mbështetës mes demokratëve, përfshirë edhe senatorin nga Nju Jorku, Çarls Shumër, i cili vlerësoi angazhimin e zotit Mukejsi për t’i qëndruar besnik sundimit të ligjit. Zyrtarë të Shtëpisë së Bardhë thanë se presin që zoti Mukejsi të jetë një udhëheqës i mirë, i cili do të ngrejë moralin në Departamentin e Drejtësisë. //rd//